./data/phi2331/phi027/phi2331.phi027.perseus-lat2.xml
quo tempore responsum est ab haruspicibus quandocumque ex eorum familia imperatorem Romanum futurum seu per feminam seu per virum, qui det iudices Parthis ac Persis, qui Francos et Alamannos sub Romanis legibus habeat, qui per omnem Africam barbarum non relinquat, qui Taprobanis praesidem imponat, qui ad Iuvernaminsulam proconsulem mittat, qui Sarmatis omnibus iudicet, qui terram omnem, qua Oceano ambitur, captis omnibus gentibus suam faciat, postea tamen senatui reddat imperium et antiquis legibus vivat, ipse victurus annis centumviginti et sine herede moriturus, futurum autem eum dixerunt a die fulminis praecipitati statuisque confractispostannos mille, non magna haec urbanitas haruspicum fuit, qui principem talem post mille annos futurum esse dixerunt, pollicentes cum vix remaneretalis possit historia,quia, si post centum annos praeciperent, forte possent eorum deprehendi mendacia ego tamen haec idcirco inserenda volumini credidi ne quis me legens legisse non crederet